Beamptes by KZN-lisensiëringsdepartement vas oor bedrogArgieffoto Vier beamptes van die Underberg-lisensiëringsdepartement in KwaZulu-Natal is in hegtenis geneem op aanklag van bedrog, het die Padverkeersbestuurskorporasie (RTMC) Vrydag gesê. “Korrupsie het ŉ nadelige impak op die pogings wat eerlike mans en vroue aanwend. Ons moet ons poging verskerp en beslissend optree teen swak dissipline van ons eie lede,” het Makhosini Msibi, uitvoerende hoof van RTMC, gesê. Die vier persone, drie mans en ŉ vrou, word daarvan beskuldig dat hulle vervalste leerlinglisensies uitgereik het. “Hulle word tans deur die SAPD aangehou,” het hy gesê. Volgens Msibi is die getal korrupte verkeersbeamptes, wat tydens die feesseisoen in hegtenis geneem word, aan die toeneem. Die RTMC veroordeel ten sterkste enige onwettige gedrag. Hy doen ŉ beroep op die publiek om enige korrupte aktiwiteit aan te meld. Die persone sal Maandag in die hof verskyn op aanklagte wat verband hou met bedrog en korrupsie en sal na verwagting met hul eerste hofverskyning aansoek doen om borgtog.